  Майя Бывальцева Удмуртилэн тӧроезлэсь ужзэ огдырлы быдэсъясь Александр Бречалов элькунысь куашкан калэ вуэм юртъёсты эскеронлы кичӧлтон сётӥз. Улосвыл кивалтӥсь журналистъёслы со сярысь вераз 20-тӥ инвожое. Солэн кылъёсызъя, югдурез зэмлыко дунъяны кулэ. «Али ми эскерозы, кызьы юртъёсты куашкан калэ вуэмъёс пӧлы пыртӥзы, но со кинэ ке черодысь куштон яке выжтон понна ӧвӧл, зэмлыко югдурез валан вылысь. Милям вань ни сыӵе учыръёс, куке корка куашкан калэ вуэмъёс пӧлы тырмыт мугъёстэк пыртэмын», — пусйиз Александр Бречалов. Улосвыл кивалтӥсь озьы ик вераз, эскеронъёс улсын пусъёзы адямиосты, кудъёсыз «куашкан калэ вуэм гинэ ӧвӧл, улонлы кышкытлык вайись юртъёсын уло». «Кыӵе ке программаос шоры учкытэк, со юртъёсты бушатыны кулэ. Сыӵе ужпумъёс вань Ижкарын но, Удмуртиын но», — ватсаз Александр Бречалов. Элькунысь лэсьтӥськонъя министерстволэн ивортэмезъя, та дыре улосвылын куашкан калэ вуэм юртъёс но улон интыос 700-лэсь трос лыдъясько. «Оглом вераса, лукырес юртъёсын улӥсьёсты мукет интые выжтонъя элькун программа кулэ, но со федерал программа кадь уз луы», — вераз Удмуртилэн тӧроезлэсь ужзэ огдырлы быдэсъясь. Солэн кылъёсызъя, программая пӧртэм амалъёсын коньдон висъян чакламын луыны быгатоз. «Эшшо одӥг пол верасько, ужпумез федерал программаез возьматэк, федерал коньдонэз возьматэк сэрттыны-пертчыны кулэ», — пусйиз Александр Бречалов. Тодэ вайытом, 15-тӥ инвожое Ижкарын улӥсь Анастасия «меӵак линия» дыръя Владимир Путинэн вераськиз. Со куашкан калэ вуэм юртын улэмез сярысь вераз. Тегъёс: Ижкар улонинты Удмуртия лэсьтськон АлександрБречалов  